Weer glo oorsaak van kragonderbrekings in Tshwane(Foto: Sebastian Pociecha/Unsplash) Verskeie huishoudings in Tshwane is Maandag ure lank sonder krag gelaat. Dit is bo en behalwe die nuwe fase 4-beurtkrag wat vroeër die dag ingestel is. Dié sporadiese en onbeplande kragonderbrekings is glo as gevolg van die gure weer wat Gauteng sedert die vroegoggendure beleef. Volgens die Stad Tshwane is sy tegnici besig om aandag te gee aan die toevoerprobleme wat talle mense dié nat en koue dag sonder krag gelaat het. “Die stormagtige weer wat tot grootskaalse kragprobleme gelei het, het veroorsaak dat daar ŉ groter agterstand in herstelwerk is,” sê Lindela Mashigo, woordvoerder van die metro. Tegnici word boonop nie toegelaat om tydens beurtkrag te werk nie omdat hulle kan skok indien elektrisiteitstoevoer onverwags herstel word. “Weens die nuutingestelde fase 4-beurtkragskedule wat Eskom vroeër die dag aangekondig het, is dié agterstand dus nóg groter.” Volgens Mashigo het die stad al die bekwame tegnici wat hy moontlik kon spaar sedert vroeg Maandagoggend na die geraakte gebiede ontbied. “Tegnici is op grond van die gebiede waar hulle woonagtig is, gegroepeer om die reisafstande tussen diensversoeke te verminder en dus die hersteltyd te verkort,” sê sy. “Ons is daartoe verbind om te verseker dat alle inwoners van Tshwane wat deur die onderbrekings geraak word, se krag so gou moontlik weer herstel word.” Talle inwoners van Johannesburg het hulle intussen tot sosiale media gewend, aangesien onbeplande kragonderbrekings ook in dele van dié metro plaasgevind het. “Die krag het afgegaan kort nadat ons beplande beurtkrag gehad het,” sê een gebruiker. City Power in Johannesburg het die publiek op Twitter op hoogte van die verskeie kragonderbrekings in die metro gehou. Luidens dié metro het talle gebiede óf vroeër as aanvanklik beplan is beurtkrag gekry óf hul krag het sonder waarskuwing vir ure afgegaan. ŉ Groot meerderheid van die geraakte dele se krag is nog nie herstel nie.